Beplan die perfekte kinderpartytjie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beplan die perfekte kinderpartytjie
Kinderpartytjies is deel van elke ma se lewe en of jou kleinding nou twee of agt word, dit is altyd 'n spesiale geleentheid wat hulle saam met maatjies wil geniet. Om die koste so laag as moontlik te hou kan jy net koek en koeldrank bedien, jy kan dit by die huis hou en die gaste tot die minimum beperk.
Wat jy ook al beplan, hier is 'n paar handige wenke om die perfekte partytjie te beplan:
Maak seker jou kind se beste maatjies kan die partytjie bywoon. Verjaarsdae is soveel meer pret as jy dit saam met jou beste maatjies kan geniet.
Laat jou kind toe om te help
Laat jou kind help dink aan 'n tema en speletjies waarvan almal hou. Daar is baie winkels waar jy goedkoop dekor kan koop vir enige kinderpartytjie.
Gastelys en uitnodigings
Die nie altyd 'n goeie idee om 'n groot partytjie te hou nie. Jonger kinders hanteer kleiner groepies beter. Dit is gewoonlik 'n goeie idee om die kind se ouer ook te nooi, dit beteken daar is nog iemand om 'n ogie te hou. Nooi kinders van dieselfde ouderdomsgroep. Gaan kyk gerus op die internet vir uitnodigings wat jy kan aanpas vir jou spesifieke behoefte.
Bedien gerus jou kind se gunsteling eetgoed. Dink veral aan vingeretes met pizza, worsbroodjies, hoenderstukkies, toebroodjies in mooi vormpies uitgedruk. Bestel 'n verjaarsdagkoek vroegtydig by jou supermark of bakkery of maak kolwyntjies wat kleurvol en maklik hanteerbaar is.
Partytjies word gewoonlik oor naweke gehou en alles hang af van wat jy gaan bedien: 'n volledige maaltyd of net koekies en koeldrank. As dit middagete is, hou die partytjie gewoonlik tussen 11:00 en 14:00. 'n Partytjie met gewone verjaarsdagkoek, koeldrank en speletjies kan tussen 14:00 en 17:00 gehou word.
Daar is baie speletjies vir jonger kinders, soos om die donkie se stert vas te plak, terwyl ouer kinders hou van skattejag en ander kreatiewe aktiwiteite.
As jou finansies dit toelaat, kan jy 'n lokaal huur of anders kan jy dit sommer by die huis doen as daar genoeg spasie binne of buite in die tuin is. Dis nou te sê as die weer dit toelaat. Die beste is om alles ten minste vier weke voor die tyd te begin beplan.
Hou al die geskenke bymekaar tot ná die partytjie, wat ook 'n ideale afsluiting vir die dag is. Maak 'n lysie van die geskenke en onthou om jou gaste te bedank.